*Tämä artikkeli kertoo Britannian kuninkaallisen laivaston County-luokan raskaasta risteilijästä. Muita samannimisiä aluksia on täsmennyssivulla.*

**HMS Norfolk** oli Britannian kuninkaallisen laivaston Norfolk-luokan raskas risteilijä toisessa maailmansodassa.

Valmistus
---------

*Pääartikkeli: County-luokka (risteilijä)*
Alus tilattiin Govanista Fairfield Shipbuilding and Engineering Companyltä, missä köli laskettiin 8. heinäkuuta 1927. Alus laskettiin vesille 12. joulukuuta 1928 ja otettiin palvelukseen 30. huhtikuuta 1930.

Palvelus
--------

Palvelukseen otettaessa alus liitettiin Atlantin ja myöhemmin Kotilaivastoon, kunnes se siirrettiin 1932 huollettavaksi telakalle. Huollossa alukselle asennettiin katapultti tiedustelulentokoneen käytön helpottamiseksi. Alus palasi vuoden 1934 lopulla palvelukseen Amerikan ja Länsi-Intian asemalle. Vuodesta 1935 alus oli Itä-Intian laivastoasemalla, kunnes palasi 1939 Englantiin telakalle. Aluksen nelituumaiset Mk V ja yksiputkiset kaksinaulaiset ilmatorjuntatykit korvattiin 1937 neljällä kaksiputkisella nelituumaisella Mk XVI ja kahdella kahdeksanputkisella kaksinaulaisella ilmatorjuntatykillä.

Toisen maailmansodan alkaessa alus oli edelleen telakalla, mistä se palasi 6. syyskuuta palvelukseen Kotilaivaston 18. risteilijäviirikköön valvomaan Tanskan salmen liikennettä. Joulukuun alussa alus liitettiin *HMS Suffolkin* kanssa perustettavaan 1. risteilijäviirikköön *HMS Berwickin* palattua Länsi-Intian asemalta ja *HMS Devonshiren* Välimereltä. Viirikkö oli Pohjois-Atlantilla Kotilaivaston alaisuudessa.

*Norfolkiin* osui 15. maaliskuuta 1940 Scapa Flowssa ankkurissa ollessa lentopommi, jonka seurauksena alus siirrettiin korjattavaksi Clydeen telakalle. Alus palasi palvelukseen kesäkuussa. Alus lähetettiin joulukuussa 1940 suojaamaan Etelä-Atlantin merenkulkua. Alus liitettiin Force K:hon Freetowniin. Alus osallistui muun muassa Saksan laivaston *Admiral Scheerin* ja tammikuussa 1941 kaappari *Kormoranin* etsimiseen. Alus suojasi helmikuussa joukkojenkuljetussaattueita.

Toukokuussa alus palasi Islannin vesille ja partioi Tanskan salmessa muun muassa etsittäessä taistelulaiva *Bismarckia*, jonka tuhoutuessa se oli paikalla seurattuaan alusta aina Tanskan salmesta. *Norfolk* ampui taistelussa 527 kahdeksan tuuman kranaattia ja laukaisi kahdeksan torpedoa. Alus oli heinäkuusta syyskuuhun huollossa, minkä jälkeen se suojasi sodan lopun Kotilaivastossa Jäämeren saattueita. Huollossa alukselta poistettiin puolentuuman konekiväärit ja sille asennettiin kuusi yksiputkista 20 millimetrin ilmatorjuntatykkiä sekä tyyppien 273, 281, 284 ja 285 tutkat. Alukselle asennettiin lokakuussa 1942 kolme yksiputkista 20 millimetrin ilmatorjuntatykkiä sekä toinen tyypin 273 tutka.

Alus osallistui Kotilaivaston mukana joulukuussa 1943 Nordkapin meritaisteluun, jossa Saksan laivaston taisteluristeilijä *Scharnhorst* tuhoutui. Taistelussa *Norfolkiin* osui kaksi 11 tuuman kranaattia, joista toinen läpäisi X-tornin jalustan läpäisten koko aluksen räjähtämättä ja toinen läpäisi aluksen kyljen räjähtäen alemmalla kannella. Vaurioiden korjaamiseen liitettiin modernisointi ja siten alus palasi palvelukseen Kotilaivastoon vasta marraskuussa 1944. Alus osallistui Norjan rannikon iskuihin 1945.

Modernisoinnin yhteydessä alukselta poistettiin lentokoneen tarvitsemat rakenteet ja asennettiin yhdeksän yksiputkista 20 millimetrin ilmatorjuntatykkiä. Kuitenkin 20 millimetrin tykkejä oli aluksella huhtikuussa 1944 viisitoista kappaletta. Tärkeimpinä muutoksina modernisoinnissa oli X-tornin, kahden kahdeksanputkisen kaksinaulaisen, kahden yksiputkisen 20 millimetrin ilmatorjuntatykin sekä osan tutkavarustuksesta poistaminen. Poistetut aseet ja järjestelmät korvattiin yhdellätoista kaksiputkisella moottorilla varustetulla 20 millimetrin sekä kuudella neliputkisella kahdennaulan ilmatorjuntatykillä. Yksiputkisten 20 millimetrin tykkien lukumäärä vähennettiin kymmeneen. Aluksen tutkajärjestelmä modernisoitiin. Kymmenen yksiputkista 20 millimetrin ilmatorjuntatykkiä vaihdettiin syyskuussa 1945 vastaavaan määrään Boforsin 40 millimetrin ilmatorjuntatykkejä.

Alus myytiin 3. tammikuuta 1950 BISCOlle ja se saapui 19. helmikuuta romutettavaksi Cashmorelle Newportiin.

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **HMS Norfolk (78)**.
* Whitley, M. J.: *Cruisers of World War Two - an international encyclopedia*. Lontoo: Arms and Armour, 1996. ISBN 1-86019-874-0. (englanniksi)
* Gardiner, Robert (toim.): *Conway's All the World's Fighting Ships 1922–1946*. Lontoo, Englanti: Conway Maritime Press, 1987. ISBN 0-85177-146-7. (englanniksi)

### Viitteet

1. 1 2 3 4  Conway's s. 28
2. 1 2 3 4 5 6 7 8 9  Whitley s. 92
3. ↑  Whitley s. 91

*County*-luokan risteilijät

|  |
| --- |
| **Kent-luokka** *HMS Berwick* - *HMS Cumberland* - *HMS Suffolk* - *HMS Kent* - *HMS Cornwall* - *HMAS Australia* - *HMAS Canberra* |
| **London-luokka** *HMS London* – *HMS Devonshire* – *HMS Shropshire* – *HMS Sussex* |
| **Norfolk-luokka** *HMS Dorsetshire* - *HMS Norfolk* - HMS Northumberland - HMS Surrey |
| Edeltäjä: *Emerald*-luokka – Seuraaja: *York*-luokka |